Virallinen lehti nro C 341 , 29/11/1999 s. 0122



KIRJALLINEN KYSYMYS E-0474/99 esittäjä(t): Daniela Raschhofer (NI) komissiolle (5. maaliskuuta 1999) Aihe: Octopus-ohjelma Euroopan komissio ja Euroopan neuvosto ovat käynnistäneet 2,4 miljoonan euron Octopus II -ohjelman. Sen avulla pyritään torjumaan petoksia Keski- ja Itä-Euroopan maissa. Haluaisin esittää komissiolle ohjelmaan liittyen seuraavat kysymykset: 1. Mitä konkreettisia tuloksia Octopus I -ohjelman avulla saavutettiin petosten torjunnassa? 2. Laadittiinko ohjelman toteutuksesta kertomusta, johon myös kysymyksen esittäjä voisi tutustua? 3. Voiko komissio kertoa todellisista petostapauksista, joiden vuoksi näin laaja petostentorjuntaohjelma on tarpeen ja oikeutettu? 4. Kuinka suureksi komissio arvelee petostapausten määrän, ja kuinka suuria ovat lahjonnan ja petosten aiheuttamat vahingot? 5. Onko tukea saavissa maissa esiintynyt säännönvastaisuuksia tai petoksia myös EU-tukiin liittyen? Jos on, millaisia? 6. Keskittyvätkö Keski- ja Itä-Euroopan maissa tehtävät petokset jollekin tietylle alalle? 7. Mihin toimiin Keski- ja Itä-Euroopan maat ovat itse ryhtyneet torjuakseen maiden alueella tapahtuvaa lahjontaa? 8. Kuka johtaa Keski- ja Itä-Euroopan maiden hallintoviranomaisille järjestettäviä seminaareja ja työryhmiä, ja millainen pätevyys kouluttajilla on? Komission jäsenen Hans Van den Broekinkomission puolesta antama vastaus (7. huhtikuuta 1999) 1. Octopus I -hankkeen yhteydessä laadittiin suosituksia siirtymävaiheessa olevissa Keski- ja Itä-Euroopan maissa esiintyvän järjestäytyneen rikollisuuden ja korruption torjumiseksi. Toteuttaminen on asianomaisten itsenäisten maiden vastuulla, ja sitä tuetaan Octopus II -hankkeesta. 2. Octopus I -hankkeen tuloksista on laadittu maakohtaiset kertomukset, jotka ovat saatavissa komissiolta ja neuvostolta. 3. ja 4. Octopus I ja II eivät ole petoksentorjuntaohjelmia vaan niillä tuetaan lainsäädännön ja instituutioiden uudistamista järjestäytyneen rikollisuuden ja korruption torjumiseksi. 5. ja 6. Ohjelman soveltamisalaan kuuluville maille myönnettyjen yhteisön varojen lisäämisen ja sääntöjenvastaisen toiminnan vaaran osalta komissio pyytää arvoisaa parlamentin jäsentä kiinnittämään huomiota vuosia 1998 ja 1999 koskevaan petostentorjunnan toimintaohjelmaan, johon sisältyy määräraha sellaisten suotuisten edellytysten luomiseksi, joilla suojellaan yhteisön varoja Euroopan unionin laajenemisen ja unionin ulkopuolisten maiden kanssa toteutettavan yhteistyön yhteydessä. Tämän vuoksi komissio on perustanut muihin kuin jäsenvaltioihin suunnattujen toimien yksikön, joka toimii erityisryhmän "Petostentorjunnan koordinointi" alaisuudessa. 7. Keski- ja Itä-Euroopan maat uudistavat lainsäädäntöään ja instituutioitaan asteittain järjestäytyneen rikollisuuden ja korruption torjumiseksi. Unionin jäsenyyttä hakeneet maat omaksuvat tässä yhteydessä yhteisön säännöstön. 8. Jäsenvaltioiden viranomaisten ja tuomioistuinten ammatillisesti pätevät edustajat johtavat seminaari- ja työryhmätyöskentelyä, jolla edistetään siirtymävaihetta ja yhteisön säännöstön omaksumista. Neuvoston alkuperäisten säädösten esittelystä vastaavat myös niiden valmisteluun osallistuneet asiantuntijat.